google/wiki40b huggingface dataset:
Den ukrainske sosialistiske sovjetrepublikks flagg

Flagget til Den ukrainske sosialistiske sovjetrepublikk hadde en rød stripe over en lys blå stripe, og i øverste venstre hjørne en gul hammer og sigd med en stjerne over. Den blå stripen utgjorde en tredel av flaggets bredde. Det var i størrelsesforholdet 1:2. Flagget ble innført 21. november 1949.
Flagget var basert på Sovjetunionens flagg og fulgte samme modell som flaggene for øvrige sovjetrepublikker. Den enkelte republikk hadde et felt med en særegen farge eller mønster, enten i nedre del av flagget eller ved stangsiden av den ellers røde flaggduken med hammer, sigd og stjerne i gult. Allerede fra 1921 av førte den Ukrainske Sovjetiske Republikken rødt flagg, men først med republikkens initialer i gult i øvre felt ved stangen.
Ved Sovjetunionens sammenbrudd gikk flagget gradvis ut av bruk. Etter at Ukraina hadde erklært seg selvstendig, ble det blå og gule flagget nasjonalflagget for første gang heist 4. september 1991, da sammen med flagget til den Ukrainske SSR. Fjorten dager senere ble flagget i blått over gult erklært som Ukrainas eneste flagg.
Oxymerus

Utseende

Middelsstore, kraftige, blanke, brunrøde eller gulbrune trebukker. Antennene er nokså kraftige og lengre enn kroppen. Pronotum er rundet med en butt tann midt på hver side, dekkvingene noe avsmalnende bakover, gjerne med gule lengdestriper.

Utbredelse

Slekten er vidt utbredt i Sør-Amerika med flest arter i Brasil, én art går nord til Nicaragua og én finnes i Vestindia.
Antimodernisteden

Antimodernisteden ble innført i 1910 av pave Pius X og innebar en med ed bekreftet forpliktelse til troskap mot den katolske kirkes lære.
Prester og lærere i teologi ble avkrevd denne ed, som var særlig rettet mot modernismen, en læreretning som paven hadde fordømt tre år tidligere i en pavelig encyklika, Pascendi Dominici gregis,  og dekretet Lamentabili sane exitu, begge av 1907.
Dominikanerpateren Thomas Pègues O.P. var også innflytelsesrik i den antimodernistiske bevegelse i kirken, som med denne eden fikk sitt avgjørende gjennombrudd .
Man trengte ikke å lære seg eden utenat, og den ble avlagt bare én gang av den enkelte. Antimodernisteden ble avskaffet i 1967 av pave Paul VI og erstattet med en ny trohetsed til kirkens lære, som ikke fordømmer noen direkte beskrevet lære (som modernismen).
Roing under Middelhavslekene 1951

Roing under Middelhavslekene 1951. Roing var en av tretten sporter under de første Middelhavslekene som ble arrangert i Alexandria i Egypt i perioden 5. oktober til 20. oktober 1951. Det var fem øvelser i roing, kun for menn. Italia ble beste nasjon med fire gullmedaljer foran Egypt med en.
Belgfrukt

En belgfrukt er en frukt av en plante i erteblomstfamilien (Fabaceae). Kjente belgfrukter er alfalfa, kløvere, erter, bønner, linser, lupiner og peanøtter.
Belger dannes fra et fruktblad og åpner seg for å slippe frø ved å sprekke opp både i buksømmen og ryggsømmen.
Belgfruktenes historie er sterkt knytta til menneskets historie. De ble først høstet av mennesker i Asia i steinalderen, og spredte seg til Amerika og Europa rundt 6000 f.Kr. hvor de ble essensielle i kostholdet som proteinsupplement.
Shuangqiao (Chengde)

Shuangqiao (kinesisk: 双桥区; pinyin: Shuāngqiáo Qū) er et bydistrikt i byprefekturet Chengde (tidligere: Jehol, Rehe) i provinsen Hebei i Folkerepublikken Kina. Det har et areal på 311 km² og teller ca. 290.000 innbyggere. Navnet betyr «dobbel bro». Her er det administrative sete for byprefekturet.
Det nordatlantiske samarbeidsrådet

Det nordatlantiske samarbeidsrådet The North Atlantic Cooperation Council (NACC) var et råd opprettet av NATO i 1991 og var forløperen til Det euro-atlantiske partnerskap. I begynnelsen besto det av NATO og ni land fra Sentral-Europa og Øst-Europa. I mars 1992 ble alle landene i Samveldet av uavhengige stater medlem, mens Georgia og Albania ble medlem i juni samme år.
Kjell Bækkelund

Priser og utmerkelser

Bækkelund ble i 1987 utnevnt til medlem av det svenske Kungliga Musikaliska Akademien. I 1997 ble han utnevnt til kommandør av St. Olavs Orden. Han var også kommandør av den svenske Nordstjerneordenen, ridder av Dannebrogordenen og kommandør av den finske Lejonordenen. Bekkelund mottok den russiske Vennskapsordenen. I 1998 ble han utnevnt til kommandør av Republikken Italias fortjenstorden. Han vant Spellemannprisen 1975 i klassen klassisk musikk/samtidsmusikk for albumet Villarkorn. Han vant Gammleng-prisen i klassen klassisk i 1987 og var statsstipendiat fra samme år.
Han var spaltist i Verdens Gang under tittelen Tramp i klaveret. Senere fikk hans biografi samme tittel. Bækkelund huskes som vidunderbarn, for sine karakteristiske briller og alpelue, og for en lang rekke avskjedskonserter.  Han hadde et forhold til skuespillerinnen Ingerid Vardund som sistnevnte omtalte åpenhjertig i sin selvbiografi.
Folketeateret

Fredet bygg

I desember 2009 ble bygningen fredet av Riksantikvaren.
Pearl Harbor Naval Station

Pearl Harbor Naval Station er en amerikansk marinebase på øya Oahu i Hawaii, og hovedkvarter for den amerikanske stillehavsflåten. 1. oktober 2010 ble basen samlokalisert med Hickam Air Force Base og dannet Joint Base Pearl Harbor-Hickam.
Basen er mest kjent for det japanske angrepet på Pearl Harbor 7. desember 1941.
Basen omfatter også et regionalt skipsverft for marinens skip, Pearl Harbor Naval Shipyard, som er Hawaiis største industriarbeidsgiver med 4000 sivilt ansatte og 800 militært ansatte.
Glade Interface Designer

Glade Interface Designer er en programvare for bygging av grafiske brukergrensesnitt for GTK+, med tilleggskomponenter for GNOME. Fra versjon 3 er den programmeringsspråk-uavhengig, og produserer ikke kode for hendelser, men snarere en XML-fil som brukes med de egnede bindinger (slik som GtkAda for bruk av programmeringsspråket Ada).
Glade er fri og åpen programvare som er lisensiert under GNU General Public License.
Første versjon kom 18. april 1998. Siste versjon er 3.20.0 og ble lansert 22. mars 2016.
Oddiyana

Oḍḍiyāna (sanskrit; tibetansk: ཨུ་རྒྱན་, Wylie: u rgyan; oriya: ଓଡ଼ିଆଣ) var et lite land tidlig i mddelalderens India, som blir tilskrevet en viktig rolle i utviklingen av retningen Vayrayana innenfor buddhismen. Dets lokalitet er omstridt og gjenstand for diskusjon.
Den er noen ganger identifisert med Udyāna, en region i det nordlige India, som er delvis avgrenset av elven Indus. To skoler som utgikk fra Sthavira nikāya, Dharmaguptaka og Kāśyapīya ble grunnlagt i dette området. Begge skolene hadde læresetninger som kan betegnes som proto-mahayana.
Huazhunge'er kullkraftverk

Huazhunge'er kullkraftverk er et kullkraftverk i provinsen Indre Mongolia i det nordlige Kina. Det har en installert produksjonskapasitet på 600 MW.
St. Johanneslogen St. Olaus til den hvide Leopard

St. Johanneslogen St. Olaus til den hvide Leopard (St. Johannesloge nr. 1) er en frimurerlosje i Den Norske Frimurerorden. Losjen er Norges eldste, og ble innviet den 24. juni 1749 på den såkalte Ladegaardsøen eller Bygdøy Kongsgård i Christiania. Losjen er oppkalt etter Olav den hellige, og kalles også St. Olai Loge, der Olai er latinsk genitiv for Olav. Losjen het opprinnelig St. Olaus, og i juli 1780 skiftet den navn til St. Olaus til den hvide Leopard.
I 1785 ble Christianias andre rådhus (bygd 1733) kjøpt av St. Olai Loge. Innvielsen av losjens lokale i 1786 ble foretatt av Bernt Anker, og losjen holdt til i 1. og 2. etasje frem til 1811. Losjen holder idag til i Stamhuset til Den Norske Frimurerorden, i Nedre Vollgt. 19, Oslo, ved siden av Stortinget.
Losjens våpenskjold bærer den latinske setningen ARTIS OPE FEROCIAM EXUIT, «Med kunstens hjelp skal den (leoparden) bli kvitt villskapen».

Underlagt danske losjer 1749–1818

St Olaus var i begynnelsen underlagt danske losjer. Dens første moderlosje var St. Martin, som ble grunnlagt i Kjøbenhavn i 1743. I 1745 ble losjen Zorobabel grunnlagt i København, som en avlegger av St. Martin. Zorobabel fikk sin konstitusjons-patent fra stormesteren for den engelske storlosje den 25. oktober 1745. Den 9. januar 1767 ble St. Martin og Zorobabel forent til den nye losjen «Zorobabel til Nordstjernen».
Samme dato ble St. Olaus underlagt «Zorobabel til Nordstjernen».

Svenska Stora Landslogen 1818–1891

I forbindelse med unionstiden mellom Norge og Sverige ble losje St. Olaus til den hvide leopard i 1818 underlagt Svenska Stora Landslosjen.

Den Norske Store Landsloge 1891

Losjen var en av seks losjer som ble tilsluttet Den Norske Store Landsloge den 24. juni 1891.

Høygrader (1752–1819)

Før 1752 var St. Olaus en ren St. Johannesloge eller «blå loge» som praktiserte de tre St. Johannesgradene. I 1752 begynte losjen gradvis å praktisere høygrads-systemet den strikte observans. Systemet var ferdig utbygd i 1762, og ble praktisert i samarbeid med danske frimurere frem til 1782. I 1782 ble det rektifiserte system innført i Danmark og Norge. Det var påvirket av franske frimurerlosjer og var mindre opptatte av kristne verdier. Det hadde blant annet fjernet tradisjonen om Tempelridderordenen.
I 1818 ble losje «St. Olaus» underlagt Den Svenske Landslosje. Da det svenske system ble innført i 1819, ble «St. Olaus» omdannet til en St. Johannes losje.
Sherman County (Nebraska)

Historie

Sherman County ble grunnlagt i 1871. Fylket er oppkalt etter general William Tecumseh Sherman.
Siracusa (provins)

Provinsen Siracusa (italiensk: Provincia di Siracusa; siciliansk: Pruvincia di Sarausa) var en provins i regionen Sicilia i Italia. Siracusa var provinsens hovedstad, en by som ble etablert i antikken av greske bosettere fra Korint på 700-tallet f.Kr. Provinsen hadde et areal på 2 109 km² og en befolkning på 404 847 innbyggere (2013). Siracusa hadde 8 % av befolkningen på Sicilia og 8,2 % av øyas areal.
Provinsen ble i 2015 erstattet av Siracusa frie kommunale konsortium, som dekker samme området som provinsen gjorde.
Ulsmåg skole

Historikk

På grunn av befolkningsvekst i Bergen kommune og forventet tilflytting til området, vedtok Fana kommune å bygge en ny skole på Ulsmåg. Skolekretsen ble skilt ut fra Midtun skole i 1971 og besto av boligområdene på Ulsmåg, Birkeland, Engesæth og en del av Øvsttunområdet. Høsten samme år tok undervisningen til. Ved åpningen hadde skolen 385 elever og 21 lærere. Skole ble utvidet med flyttbare paviljonger i 2003 og 2007.
Oppheim kirke

Tidligere kirker på Oppheim

Det har vært kirke på Oppheim siden middelalderen. Det tidligste man finner Oppheimskirken nevnt i kildene er fra 1329. 
Det er bevart en kirkeklokke som kan være fra slutten av 1200-tallet. 
Middelalderkirken, som trolig var en stavkirke, ble erstattet med en laftet kirke på 1670-tallet. 
1600-tallskirken ble revet etter at den nåværende kirken stod ferdig i 1871. 
Disse to kirkene stod på Øvre Oppheim.
Utfjorden

Utfjorden, eller Utvikfjorden er en del av Nordfjord i kommunene Gloppen, Eid og Stryn. Fjorden ligger mellom Hundvikfjorden i vest, og strekker seg 26 km østover til tettstedet Utvik, som fjorden har fått navnet etter. Den videre delen av Nordfjord har navnet Innvikfjorden. 
Fjorden tar over for Hundvikfjorden i vest og har innløp ved ferjesambandet på E39 mellom Anda og Lote, rett øst for innløpet til Gloppefjorden. Sandane lufthamn er plassert på gården Hjelmeset på sørsiden av fjorden. Området mot fjorden til sør er bratt og ulendt i den delen som tilhører Gloppen, med unntak av den lille landbruksbygda Føleide, beliggende nord for Vereide. Området ved fjorden her, Ryssfjæra, var fra gammelt av landingssted for båter. Videre mot øst, over grensen til Stryn, ligger gårdene Moldreim, Tishammar og Frøyset langs Fv725. Fylkesveien ender ved til Utvik. 
Fjorden danner kommunegrensen mellom Eid og Gloppen fra Lote til bygda Hennebygda på nordsida av fjorden, herfra tilhører nordsiden Stryn kommune. Langs nordsida av fjorden ligger gårdene Randabygd og Hopland i bratt terreng. Langs hele nordsida går fylkesvei 698, flere steder med et fall på opp mot 600 meter mot fjorden. Veien blir av denne grunn kalt for «panoramaveien». På høydene her ligger gården Fjelli, tvers over fjorden for Utvik. Her dannes skillet til Innvikfjorden som er navnet på den innerste delen av Nordfjord.
Teatro Real

Historie

Teaterets historie strekker seg tilbake til 7. januar 1817, da kong Ferdinand VII utstedte et kongelig dekret om at Madrids Plaza de Oriente skulle ombygges og pusses opp. Kongen befalte samtidig at det skulle bygges et nytt operahus på plassen som skulle erstatte det tidligere Real Teatro de los Caños del Peral. Det gamle teateret ble revet, og grunnsteinen til nye Teatro Real ble lagt 23. april 1818. Etter 32 år med planlegging og bygging ble arbeidene fremskyndet i mai 1850 via en kongelig befaling, og teateret åpnet dørene 19. november 1850 med Donizettis La Favorite. Teateret ligger like foran Palacio Real, den spanske kongefamiliens offisielle residens. 
I 1863 besøkte Giuseppe Verdi teateret i forbindelse med Spania-premieren på hans Skjebnens makt. I 1925 opptrådte Ballets Russes med Djagilev på teateret foran Nizjinskij og Stravinskij.
Fra åpningen i 1850 gikk teateret under navnet Teatro de Oriente, men etter Den spanske revolusjon i 1868, som avsatte dronning Isabella II, skiftet teateret navn til Teatro Nacional de la Ópera. Det huset også Madrids konservatorium frem til 1925.
I 1925 ble bygget stengt inntil videre på grunn av skader fra byggearbeidene med Madrids metro. Myndighetene så på muligheten for å bygge om operahuset, men planene ble aldri gjennomført på grunn av økonomiske problemer og politiske omveltninger som den spanske borgerkrigen. I stedet ble Teatro Real restaurert og åpnet dørene som en konsertarena i 1966 – etter å ha vært stengt i 41 år. I de påfølgende årene var Teatro Real hjemmebane til Det spanske nasjonalorkesteret og RTVEs symfoniorkester. I 1969 ble den 14. utgaven av Eurovision Song Contest arrangert i operahuset, blant annet med en metallskulptur på scenen laget av Salvador Dalí. I perioden 1966–1988 var Teatro Real Madrids fremste konsertarena, men bygget stengte dørene på ny høsten 1988. I stedet ble Teatro Real bygget om for å møte det lokale ønsket og behovet for et skikkelig operahus. Ombyggingen startet 2. januar 1991, og 11. oktober 1997 åpnet operahuset dørene igjen. Åpningen ble foretatt av kong Juan Carlos og dronning Sofia, sammen med arkitektene Juan Manuel González og Francisco Rodríguez de Partearroyo. Åpningsforestillingen var Manuel de Fallas El sombrero de tres picos og La vida breve som ble etterfulgt av verdenspremieren på Divinas Palabras, av den spanske komponisten Antón García Abril. I besetningen var blant andre Plácido Domingo.

Produksjoner

Teatro Real produserer årlig rundt 17 operaoppføringer – både egenproduksjoner og samproduksjoner med andre store europeiske og søramerikanske operahus. I tillegg produserer operahuset et par større ballettforestillinger og flere konserter i perioden september–juli.
Etter gjenåpningen i 1997 har de mest populære oppføringene vært Verdis Rigoletto (387 forestllinger), Aïda med 361 og Il trovatore med 342 forestillinger. I 2017 feiret operahuset 20-årsjubileum etter gjenåpningen med en rekke festforestillinger og gjenoppsetninger av populære forestillinger som Bizets Carmen, Puccinis La bohème, Donizettis Lucia di Lammermoor og Verdis Aïda.
Good Luck Charm

«Good Luck Charm» er en amerikansk sang, skrevet av Aaron Schroeder og Wally Gold. Den ble fremført av Elvis Presley.
Sangen ble spilt inn av Presley i RCA Studio B, Nashville, 15. oktober 1961. Den ble utgitt på singlen RCA 47-7992 27. februar 1962. Produsent var Steve Sholes.
Travis & Shook har gjort en coverversjon på Cape Cod Covers, Vol 1 «The King».
Alvin and the Chipmunks gjorde en coverversjon av sangen i Luck O' the Chipmunks, en episode av TV-serien Alvin and the Chipmunks fra 1988.

«Don't Want to Be Another Good Luck Charm»

En svarsang med tittelen «Don't Want to Be Another Good Luck Charm» ble spilt inn på plate av Jo (fra duoen Judy & Jo). Den ble utgitt på singlen Capitol SP-1468.

Norske versjoner

Lasse Hovd, Benny Borg og Tande-P har skrevet norske tekster. Hovds versjon bærer tittelen «Mitt lykketroll». Borgs versjon heter «Min lykkesten». Tande-Ps versjon heter «Fridtjof i farta».
Saltstenger

Saltstenger er sprøstekte hvetestenger med saltkorn.  «Originalen» markedsføres av Kraft Foods under varemerket «Soletti», denne ble først produsert i Østerrike i 1949.  I det siste har det også dukket opp saltstenger fra andre fabrikanter i butikkene. Saltstenger blir frekvent brukt som forrett, eller snacks i sosiale anledninger.

Innholdsfortegnelse

Saltstenger inneholder typisk hvetemel, vegetabilsk fett, salt, surhetsregulerende middel, maltekstrakt og gjær.
Amund Isaksen Lutnæs

Amund Isaksen Lutnæs (født 29. januar 1988 i Moss) er en norsk fotballkommentator som jobber for Eurosport, der har han jobbet siden januar 2017. Han kommenterer kamper i Eliteserien og i OBOS-ligaen. 
Utdannelsen hans har han tatt på Mediehøgskolen Gimlekollen og på Universitetet i Agder i Kristiansand.
Vinteren 2016 var han to måneder på La Manga i Spania for å kommentere treningskamper for de norsk lagene før sesongstart.
Han har både kommentert på radio og på TV, hans første kamp på radio var tilbake i 2009. TV-karrieren startet i 2013.
Tidligere har han jobbet for Radio Moss, Radio Prime Moss, NRJ Kristiansand, Radio Sør, TV2, NRK og Cmore.
Jaroslava Mahutsjikh

2016

14 år gammel ble hun ukrainsk U18-mester i høydehopp innendørs i 2016. Hun hoppet 1,80 utendørs dette året, i Kropyvnytskyj i juni.

2017

Mahutsjikh vant høydehopp under det ukrainske U18-mesterskapet innendørs, med 1,83 meter, og hun vant det ukrainske U20-mesterskapet innendørs med 1,84 meter, som var personlig rekord. Hun forbedret sin personlige videre til 1,85 i april, 1,88 i mai under en internasjonal U18-match i Tyrkia, og 1,90 senere i mai. Hun vant det ukrainske U18-mesterskapet i juni, og deltok i U18-VM i friidrett 2017, der hun vant høydehopp med ny personlig rekord på 1,92 meter. Hun vant også høydehopp under European Youth Summer Olympic Festival 2017 i Ungarn.

2018

Den 16. januar satte hun ny personlig rekord innendørs, med 1,90 meter, under et stevne i Sumy i Ukraina. Hun hoppet også 1,90 da hun vant det ukrainske U18-mesterskapet innendørs. 
Utendørs kom hun på 12.-plass under Golden Gala i Roma, og hun vant det ukrainske U18-mesterskapet med ny personlig rekord på 1,93 meter. Hun økte sin personlige rekord til 1,94 da hun vant U18-EM i friidrett 2018 i Győr i Ungarn. Hun vant høydehopp i en U18-landskamp mellom Ukraina, Tyrkia og Hviterussland i september, og vant høydehopp under Sommer-OL for ungdom 2018 (Youth Olympic Games) i Buenos Aires i Argentina. Der satte hun ny personlig rekord på 1,95 meter.

2019

Hun hoppet 1,99 meter innendørs i januar, under Skakani Hustopece-stevnet i Tsjekkia, og hun tangerte da U20-verdensrekorden innendørs.
Hun vant Diamond League-setvnet i Doha i mai, med ny personlig utendørsrekord på 1,96, og ble med det den yngste vinneren av et Diamond League-stevne noen sinne, med 17 år og 226 dager. Under BAUHAUS-galan i Stockholm kom hun på fjerdeplass.
Hedevig av Danmark

Biografi

Deler av barndommen tilbrakte hun hos hertugparet Ulrik og Elisabeth i Mecklenburg, som var hennes besteforeldre på morssiden.
Hun ble gift 12. september 1602 med Christian II av Sachsen. Ekteskapet var barnløst. Ektefellen døde allerede i 1611 og Hedevig tok opphold på sitt enkesete på slottet Lichtenberg i Sachsen.
Hedevig hadde god kontakt med sin bror Christian IV og var på flere besøk i Danmark. Hun var blant annet til stede under det store bilager da Den utvalgte prins Christian giftet seg med Magdalena Sibylla i 1634. Hedevigs avdøde ektefelle hadde vært Magdalene Sibyllas onkel.
I Sachsen sto Hedevig for oppføring av flere kirker.
Hun døde på Lichtenberg og ble begravet i Freiberg.
Sturt steinørken

Sturt steinørken (engelsk: Sturt Stony Desert, tidligere Sturt's Stony Desert) er en ørken i den nordøstre delen av Sør-Australia. Deler av ørkenen ligger også i Queensland.
Ørkenen er oppkalt etter Charles Sturt, som i 1845 besøkte området under sitt forsøk på å nå fram til Australias eksakte senter. Steinene gjorde at hestene hans ble halte og de sleit ned klauvene på kveget og sauene som Sturt hadde brakt med seg på ekspedisjonen. Ørkenen ble gitt navnet av den britiske oppdageren John McDouall Stuart, som i 1861 ble den første som reiste gjennom hele ørkenen. Stuart hadde tidligere også deltatt på Sturts ekspedisjon.
Sturt steinørken grenser i vest til den langt større Simpsonørkenen, mens den i sørøst grenser til Strzeleckiørkenen og i sørvest til Tirariørkenen. Gjennom ørkenen går grusveien Birdsville Track, som begynner i Marree i Sør-Australia og ender i Birdsville i Queensland.
Ringló

Ringló er en elv som finnes i J.R.R. Tolkiens fiktive verden Midgard. Denne elva ble regnet som den fjerde av Gondors syv elver.
Den oppsto da to små elver (som ikke er navngitte) rant sammen. Begge to hadde sitt opphav i Kvitklettene, og etter at de møttes rant de videre sørover mot Belfalas som Ringló.
Mens den flyter videre mot sørvest flyter den gjennom den Gondorske byen Ethring, og passerer nord for Tarnost hvor den blir møtt av tilløpet Ciril, og møter havet ved Edhellond, ikke langt fra Cobas Havn over Dol Amroth.
Bildende Kunstneres Hjelpefond

Bildende Kunstneres Hjelpefond, forkortet BKH, er en institusjon som støtter produksjon av kunst i Norge gjennom tilskuddsordninger, stipender og kunstpriser.
Midlene som fordeles er generert av en lovpålagt avgift på 5 % ved offentlig omsetning av kunst. BKH skal ifølge Kunstavgiftsloven kreve inn avgiften og forvalte de innkrevde midler «til støtte for kunstnere som hovedsakelig har eller har hatt sitt virke i Norge, deres etterlatte og andre formål til fremme av norsk kunst». Midlene fra avgiften går uavkortet til fondet, som finansierer ny produksjon og formidling av kunst gjennom tilskudd, stipend og priser til kunstnere i Norge.

Historie og profil

Bildende Kunstneres Hjelpefond ble opprettet av Stortinget i forbindelse med lov om kunstavgift av 4. oktober 1948, etter initiativ fra kunstneren Ulrik Hendriksen, profilert leder av Bildende Kunstneres Styre (BKS) i perioden 1940–1958. Hendriksen var selv fondets første direktør og hvert år deler BKH ut Ulrik Hendriksens Ærespris i hans navn. Fondet har siden starten gitt over 400 millioner kroner tilbake til kunstnerne, og i 2017 var de samlete tildelinger på 30 millioner. Fondet utgjør dermed en betydelig finansieringskilde i kunstfeltet.

Tildelinger fra BKH

Tildelingene fra BKH går hovedsakelig til kunstnere i form av stipend og tilskudd etter søknad. I overkant av 50 % av midlene er forbeholdt kunstnere over 60 år. BKH finansierer også stipender som tildeles av Kunstsentrene i Norge for å styrke det regionale kunstfeltet.

Tilskudd til eldre kunstnere

BKHs viktigste ordning for eldre kunstnere er Varig støtte, et behovsprøvd løpende økonomisk tilskudd til profesjonelle kunstnere over 60 år. Eldre kunstnere kan også få tilskudd til å arrangere utstillinger.

Andre ordninger

Fra ordningen Fremme av norsk kunst gis det tilskudd til institusjoner og organisasjoner til finansiering av prosjekter for formidling, dokumentasjon, utvikling av visningssteder og nytt publikum. BKH yter Gjesteateliertilskudd til kunstnere for opphold ved gjesteatelierene i Skandinavisk forening, Roma og Ny-Ålesund, Svalbard. Det gis også Tilskudd til minneutstillinger for avdøde kunstnere.